“หุ้นเอเชีย” เปิดบวก! ตามดาวโจนส์ รับกลุ่มพลังงานหนุน
“หุ้นเอเชีย” เปิดบวก! หลังดาวโจนส์ปิดพุ่งขึ้นเมื่อคืนนี้โดยได้แรงหนุนจากคำสั่งซื้อหุ้นกลุ่มพลังงานหลังจากราคาน้ำมัน WTI ทะยานขึ้นกว่า 3% แนะจับตาการรายงานอัตราว่างงานเดือนส.ค.ของออสเตรเลียวันนี้
16 ก.ย. 2564

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ หลังจากที่ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (15 ก.ย.2564) โดยได้แรงหนุนจากคำสั่งซื้อหุ้นกลุ่มพลังงานหลังจากราคาน้ำมัน WTI ทะยานขึ้นกว่า 3% นอกจากนี้ตลาดยังจับตาการรายงานอัตราว่างงานเดือนส.ค.ของออสเตรเลียในวันนี้ด้วย
โดยดัชนี SSE Composite ตลาดหุ้นจีนเปิดวันนี้ที่ 3,664.84 จุด เพิ่มขึ้น 8.62 จุด หรือ +0.24%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 30,606.15 จุด เพิ่มขึ้น 94.44 จุด หรือ +0.31% และดัชนี HSI ตลาดหุ้นฮ่องกงเปิดวันนี้ที่ 25,042.03 จุด เพิ่มขึ้น 8.82 จุด หรือ +0.04%
ทั้งนี้ตลาดได้รับปัจจัยบวกจากรายงานของธนาคารกลางสหรัฐ (เฟด) สาขานิวยอร์กซึ่งระบุว่า ดัชนีภาคการผลิต (Empire State Index) พุ่งขึ้นสู่ระดับ 34.30 ในเดือนก.ย. สูงกว่าที่นักวิเคราะห์คาดการณ์ที่ระดับ 18.00 จากระดับ 18.30 ในเดือนส.ค. โดยได้แรงหนุนจากการดีดตัวของคำสั่งซื้อใหม่ และการจ้างงาน รวมทั้งความเชื่อมั่นของบริษัทในภาคการผลิต
สำหรับข้อมูลเศรษฐกิจในภูมิภาคที่รายงานไปแล้วนั้น กระทรวงการคลังญี่ปุ่นเปิดเผยวันนี้ว่า ยอดส่งออกเดือนส.ค.ปรับตัวขึ้น 26.20% เมื่อเทียบเป็นรายปี ซึ่งชะลอตัวลงจากเดือนก.ค.ที่พุ่งขึ้น 37% และต่ำกว่าที่นักวิเคราะห์คาดการณ์ว่าจะขยายตัว 34% ส่วนยอดนำเข้าเดือนส.ค.พุ่งขึ้น 44.70% ซึ่งแข็งแกร่งกว่าในเดือนก.ค.ที่ปรับตัวขึ้น 28.50% และดีกว่าที่นักวิเคราะห์คาดการณ์ว่าจะเพิ่มขึ้น 40%
ขณะเดียวกันญี่ปุ่นมียอดขาดดุลการค้าในเดือนส.ค.ที่ระดับ 6.354 แสนล้านเยน (5.81 พันล้านดอลลาร์) น้อยกว่าตัวเลขคาดการณ์ของนักวิเคราะห์ซึ่งอยู่ที่ 4.77 หมื่นล้านดอลลาร์
 